**Ministru kabineta noteikumu projekta**

**„****Noteikumi par profesionālā doktora grāda mākslās profesionālās augstākās izglītības valsts standartu un profesionālā doktora grāda mākslās piešķiršanas kārtību”** **sākotnējās ietekmes novērtējuma**

**ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Noteikumi par profesionālā doktora grāda mākslās profesionālās augstākās izglītības valsts standartu un profesionālā doktora grāda mākslās piešķiršanas kārtību” (turpmāk – Projekts) sagatavots, lai no 2018.gada 1.augusta būtu iespējams uzsākt profesionālā doktora studiju mākslās ieviešanu un būtu noteikts profesionālā doktora grāda mākslās profesionālās augstākās izglītības valsts standarts un profesionālā doktora grāda mākslās piešķiršanas kārtība. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots saskaņā ar Izglītības likuma 14.panta 19.punktu un Augstskolu likuma 63.4panta otro daļu, ņemot vērā 2018.gada 1.februāra grozījumus Augstskolu likumā, kas ir stājušies spēkā 2018.gada 1.aprīli. Augstskolu likuma 63.4 panta otrā daļa paredz, ka profesionālās doktora studiju programmas mākslās galvenos mērķus un uzdevumus, studiju programmas pamatsaturu, iegūtās izglītības vērtēšanas pamatprincipus, kā arī profesionālā doktora grāda mākslās piešķiršanas kārtību nosaka Ministru kabinets. Projekts sagatavots saskaņā ar Augstskolu likuma pārejas noteikumu 46.punktu, kas paredz, ka Ministru kabinets līdz 2018.gada 30.novembrim izdod šā likuma 63.4 panta otrajā daļā minētos Ministru kabineta noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2018.gada 1.aprīlim, pirms likuma „Grozījumi Augstskolu likumā” stāšanās spēkā, Latvijā nebija pieejamas profesionālās doktora līmeņa studijas. Līdz ar to, lai būtu iespējams uzsākt profesionālo doktora līmeņa studiju mākslās ieviešanu, ir nepieciešams atbilstošs tiesiskais regulējums. Ministru kabineta noteikumi ir nepieciešami, lai augstskolās nodrošinātu profesionālo doktora studiju programmu izstrādi un ieviešanu, kā arī regulētuprofesionālā doktora grāda mākslās piešķiršanas kārtību.Projekts nosaka profesionālā doktora grāda mākslās profesionālās augstākās izglītības valsts standartu profesionālā doktora grāda mākslās profesionālās augstākās izglītības valsts standartu, kas ietver profesionālās doktora studiju programmas mākslās galvenos mērķus un uzdevumus, studiju programmas pamatsaturu un studiju programmas apguves vērtēšanas pamatprincipus.Projektā noteikts, ka studiju programmu stratēģiskais mērķis ir nodrošināt kultūras, sabiedrības un sociālajām vajadzībām atbilstošas, mākslinieciskajā jaunradē un zinātnē balstītas, kā arī mākslinieciskajā praksē piemērojamas profesionālās studijas, kuru rezultātā tiek iegūtas zinātniskā pētniecībā balstītu mākslinieciski augstvērtīgu darbu veidošanas prasmes un attīstītas praktiskas iemaņas unikālu māksliniecisku ideju īstenošanā.Savukārt profesionālās doktora studiju programmu galvenie uzdevumi ir:– izglītot studējošos, nodrošinot profesionālā doktora grāda mākslās ieguvi; – sekmēt studējošo izcilību, konkurētspēju mainīgajos sociālekonomiskajos apstākļos Latvijas un starptautiskajā darba tirgū;– nodrošināt studiju rezultātu (zināšanu, prasmju un kompetences) sasniegšanu atbilstoši Latvijas izglītības klasifikācijā noteiktajām Eiropas kvalifikācijas ietvarstruktūras 8.līmenim;– nodrošināt un attīstīt studiju, pētniecības un mākslinieciskās jaunrades darba vienotību, sekmēt izcilību un kvalitāti, konkurētspēju un eksportspēju studējošā izvēlētajā mākslas jomā.Zinātniskā doktora grāda iegūšanā viens no galvenajiem priekšnoteikumiem ir mākslas un kultūras procesu pētniecība, savukārt profesionālā doktora grāda iegūšanai mākslās būtiskākais nosacījums ir mākslas fakta radīšana un mākslinieciskā jaunrade. Tādēļ Projektā ir noteikts, ka pēc akreditētas profesionālās doktora studiju programmas apguves, doktora teorētiskā pētījuma un mākslinieciskās jaunrades darba izstrādes un aizstāvēšanas, būs iespēja iegūt profesionālo doktora grādu mākslās, kas demonstrēs izcilību, augsta līmeņa māksliniecisko jaunradi, mākslinieciskos un radošos sniegumus.Projektā ir paredzēta profesionālā doktora grāda mākslās piešķiršanas kārtība, saskaņā ar kuru studiju programmas apguve noslēdzas ar valsts pārbaudījumiem, kas ietver profesionālā doktora grāda mākslās iegūšanai nepieciešamā doktora teorētiskā pētījuma un mākslinieciskās jaunrades darba izstrādāšanu un aizstāvēšanu profesionālajā jomā – mākslinieciskās darbības jomā.Savukārt par profesionālo doktora grādu mākslās piešķiršanu lemj valsts pārbaudījumu komisija pēc akreditētas profesionālās doktora studiju programmas mākslās apguves, doktora teorētiskā pētījuma un mākslinieciskās jaunrades darba izstrādāšanas un aizstāvēšanas. Valsts pārbaudījumu komisijas izveidi un darbību profesionālā doktora grāda mākslās piešķiršanā nosaka augstskolas izstrādāts un ar augstskolas senāta lēmumu apstiprināts iekšējais tiesību akts – nolikums. Projekts nosaka, ka valsts pārbaudījumu komisijas sastāvu, kurā ir komisijas vadītājs un vismaz četri komisijas locekļi, apstiprina augstskolas senāts.Projekts nosaka, ja profesionālās doktora studiju programmu mākslās kā kopējo studiju programmu īsteno vairākas augstskolas, tās var izveidot atsevišķu valsts pārbaudījumu komisiju katrā mākslinieciskās darbības jomā. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Izglītības un zinātnes ministrija, Jāzepa Vītola Latvijas Mūzikas akadēmija, Latvijas Mākslas akadēmija, Latvijas Kultūras akadēmija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attieksies uz augstskolām, kuras īsteno profesionālās doktora studiju programmas mākslās, un tajās studējošajiem. |
| 2. | Tiesiskā regulējuma ietekme uz tautsaimniecību un administratīvo slogu | Administratīvās procedūras nemainās. Administratīvās izmaksas netiek palielinātas, administratīvās procedūras tiek nodrošinātas esošā finansējuma ietvaros. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Projekts šo jomu neskar. |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
|   **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās augstskolas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministre D.Melbārde

Vīza: Valsts sekretāre D.Vilsone

Rūsiņa 67330206

Lolita.Rusina@km.gov.lv